**Tessa Charlotte Rampling** (s. 5. helmikuuta 1946 Sturmer, Essex) on englantilainen näyttelijä.

1960-luvun alussa mallina uransa aloittanut ja elokuvassa *Georgy Girl – keinoista paras* (1966) läpimurtonsa tehnyt Rampling on työskennellyt niin elokuvissa, televisiossa kuin teatterissakin ja tunnettu rohkeista rooleistaan, kuten elokuvassa *Yöportieri* (1974). Kaksikielisenä hän on näytellyt sekä englannin- että ranskankielisiä rooleja niin Hollywoodissa kuin Euroopassakin, erityisesti ranskalaisessa ja italialaisessa elokuvateollisuudessa. 2000-luvun alusta alkaen Rampling on muun muassa ollut François Ozonin vakionäyttelijöitä tämän ohjaamissa elokuvissa. Hän oli ehdolla parhaan naispääosan Oscarin saajaksi roolisuorituksestaan elokuvassa *45 vuotta* (2015). Hänet on palkittu sekä Berliinin että Venetsian elokuvajuhlilla parhaan naisnäyttelijän palkinnolla, ja hänelle on myönnetty Brittiläisen imperiumin ritarikunnan ja Kunnialegioonan arvonimiä.

Näyttelijänuransa ohella Rampling on lisäksi toiminut mallina, levyttänyt musiikkia, julkaissut omaelämäkerran ja pitänyt näyttelyn taiteestaan. Hän on ollut naimisissa kahdesti, ja hänellä on kaksi poikaa.

Lapsuus ja nuoruus
------------------

Tessa Charlotte Rampling syntyi Sturmerissa Essexissä 5. helmikuuta vuonna 1946. Hänen isänsä oli olympiakultaa voittanut yleisurheilija ja upseeri Godfrey Rampling (1909–2009) ja äitinsä taidemaalari Isabel Anne Rampling (o.s. Gurteen, 1918–2001). Hänellä oli vanhempi sisar Sarah (1943–1966), joka teki itsemurhan 23-vuotiaana. Hän varttui Englannin lisäksi Gibraltarissa, Espanjassa ja Ranskassa. Hän kävi St Hilda’s -koulua Busheyssa Hertfordshiressä ja Jeanne d’Arc -koulua Versailles’ssa. Hän lisäksi kävi sihteerikoulua ja opiskeli draamaa Royal Court Schoolissa Lontoossa 1960-luvulla.

Ura
---

### 1960- ja 1970-luvut: läpimurto ja rohkeat roolit

1960-luvun alussa Rampling esiintyi 14-vuotiaana sisarensa kanssa Lontoossa Bernays Institutessa, jossa he lauloivat ranskalaisia lauluja. Hän työskenteli lisäksi mallina uransa alussa, jolloin hän esiintyi 17-vuotiaana Cadburyn suklaamainoksessa. Hänen läpimurtoroolinsa oli elokuvassa *Georgy Girl – keinoista paras* (1966), jossa hän näyttelee nimihenkilön epämiellyttävää huonetoveria. Seuraavina vuosina hänestä tuli tunnettu rohkeista rooleistaan.

Charlotte Rampling italialaiselokuvassa *Sequestro di persona* (1968).
Vuonna 1969 Rampling näytteli keskitysleirille lähetettävää nuorta vaimoa Luchino Viscontin ohjaamassa elokuvassa *Kadotetut*, joka muovasi hänen imagoaan salaperäiseksi, traagiseksi ja jopa pahaenteiseksi. Hänen viileästä kissamaisesta katseestaan tuli hänen tavaramerkkinsä.

1970-luvulla Ramplingin menestys jatkoi kasvuaan, ja hänestä tuli maailman kolmanneksi parhaiten palkatuin naisnäyttelijä Barbra Streisandin ja Liza Minnellin jälkeen. Vuonna 1971 Rampling näytteli elokuvassa *Nasta laudassa*, jossa hänen näyttelemänsä salaperäinen liftaaja on vertauskuvallinen näkemys kuoleman enkelistä. Hänen kohtauksensa esiintyy elokuvan pidemmässä leikkausversiossa, joka julkaistiin Britanniassa. Seuraavana vuonna hän näytteli Anna Boleynia Waris Husseinin ohjaamassa elokuvassa *Henrik VIII:n kuusi vaimoa*.

Rampling näytteli vuonna 1974 John Boormanin ohjaamassa elokuvassa *Zardoz*, jossa hänellä on vastanäyttelijänään Sean Connery. Samana vuonna ensi-iltansa saaneessa Liliana Cavanin ohjaamassa kohua herättäneessä elokuvassa *Yöportieri* hän näyttelee keskitysleiriltä selviytynyttä entistä vankia, joka aloittaa sadomasokistisen suhteen häntä vankeuden aikana kiduttaneen entisen natsivartijan kanssa sodanjälkeisessä Wienissä. Hän lisäksi poseerasi Helmut Newtonin ottamissa alastonkuvissa, jotka julkaistiin *Playboy*-lehdessä vuonna 1974.

1970-luvun puolivälissä Rampling näytteli Raymond Chandlerin romaaniin perustuvassa elokuvassa *Verenpunainen yö* (1975), jossa hänellä on vastanäyttelijänään Robert Mitchum, ja psykiatriseen sairaalaan joutunutta väkivaltaista perijätärtä Patrice Chéreaun ohjaamassa elokuvassa *Orkidean arvoitus* (1975). Seuraavana vuonna hän toimi vuoden 1976 Cannesin elokuvajuhlien pääkilpailun tuomariston jäsenenä. Vuonna 1977 ensi-iltansa saaneessa Michael Andersonin ohjaamassa elokuvassa *Orca – tappajavalas* Rampling näyttelee älykästä meribiologia Rachelia.

### 1980- ja 1990-luvut: Hollywood ja työnteon väheneminen

Rampling vuonna 1974.
1980-luvun alkupuoliskolla Rampling näytteli naispääosassa Woody Allenin ohjaamassa elokuvassa *Muistelmia – Stardust Memories* (1980) ja Sidney Lumetin ohjaamassa elokuvassa *Ratkaisun hetki* (1982), jossa hän näyttelee petollista Lauraa. 1980-luvun puolivälissä hän näytteli lähinnä eurooppalaisissa elokuvissa, kuten elokuvissa *On ne meurt que deux fois* (1985), josta hän oli ehdolla parhaan naispääosan Césarin saajaksi, ja *Max mon amour* (1986), jossa hän näyttelee simpanssiin rakastunutta naista. 1980-luvun lopulla hän näytteli muun muassa kovaonnista naista Alan Parkerin ohjaamassa voodoo-aiheisessa elokuvassa *Noiduttu sydän* (1987). Seuraavalla vuosikymmenellä Rampling näytteli muun muassa muutamissa kohtalaisen hyvän vastaanoton saaneissa komedioissa, mutta hänen roolisuorituksensa monimutkaisena tätinä elokuvassa *Kyyhkyn siivet* (1997) teki hänestä jälleen eturivin näyttelijän. Vuonna 1997 hän toimi pääkilpailun tuomariston jäsenenä Venetsian elokuvajuhlilla. 1980- ja 1990-luvuilla hänen työntekonsa oli vähentynyt masennuksen vuoksi.

### 2000-luku: paluu parrasvaloihin ja teatteri

Vuonna 2000 Rampling näytteli syvästi järkyttynyttä leskeä François Ozonin ohjaamassa elokuvassa *Hiekan peitossa*. Hänen roolisuorituksensa elokuvassa oli sekä kriitikoiden että yleisön ylistämä, ja hän oli ehdolla parhaan naispääosan Césarin saajaksi. Hänelle myönnettiin kunnia-César vuonna 2001, jolloin myös kuningatar Elisabet II myönsi hänelle Brittiläisen imperiumin ritarikunnan upseerin (*Officer of the Order of the British Empire* eli OBE) arvonimen. Vuonna 2002 hänelle myönnettiin ranskalaisen ansioritarikunta Kunnialegioonan ritarin (*chevalier*) arvonimi. Rampling palasi pian yhteistyöhön Ozonin kanssa, kun hän näytteli rikoskirjailijaa tämän ohjaamassa elokuvassa *Uima-allas* vuonna 2003. Hän sai roolisuorituksestaan uransa kolmannen parhaan naispääosan César-ehdokkuutensa.

Rampling Cannesin elokuvajuhlilla vuonna 2001, jolloin hän toimi elokuvajuhlien juontajana.
Vuonna 2005 Rampling näytteli vaikeaa vaimoa elokuvassa *Lemming*, josta hän sai parhaan naissivuosan César-ehdokkuuden, ja Haitiin matkustavaa professoria elokuvassa *Kohti etelää*, joka kertoo seksiturismista 1970-luvulla. Seuraavana vuonna hän oli kansainvälisen tuomariston puheenjohtaja Berliinin elokuvajuhlilla. Seuraavina vuosina hän näytteli muun muassa psykiatria epäonnistuneessa *Basic Instinct 2* -elokuvassa (2006), Noelite-kirkon ylipapitarta Mathieu Kassovitzin ohjaamassa *Babylon A.D.* -elokuvassa (2008) ja tosielämän kreivitär Georgiana Spenceriä, Keira Knightleyn näyttelemän Georgiana Cavendishin äitiä, *Herttuatar*-elokuvassa (2008). Rampling ja Knightley näyttelivät yhdessä myös elokuvassa *Ole luonani aina* (2010).

2000-luvun aikana Rampling teki lisäksi muutamia teatterirooleja. Hän näytteli Lisaa Éric-Emmanuel Schmittin näytelmässä *Pikkurikoksia rakkaudessa* Pariisissa vuonna 2003, kreivitärtä Pierre de Marivaux’n näytelmässä *La Fausse Suivante* Lontoossa vuonna 2004 ja Alicea August Strindbergin näytelmässä *Kuolemantanssi* Pariisissa vuonna 2007.

### 2010- ja 2020-luvut: palkitut roolit ja televisio

Vuonna 2010 Rampling ylennettiin Kunnialegioonan ritarin arvosta upseerin (*officier*) arvoon. 2010-luvun alkupuolella hän näytteli Kirsten Dunstin ja Charlotte Gainsbourgin hahmojen vieraantunutta äitiä Lars von Trierin ohjaamassa elokuvassa *Melankolia* (2011). Vuonna 2012 hän näytteli levottomaksi muuttunutta salaisen palvelun entistä vakoojaa William Boydin kirjaan perustuvassa minisarjassa *Äitini, vakooja*. Hän oli ehdolla roolisuorituksestaan parhaan naissivuosan Primetime Emmyn ja parhaan naisnäyttelijän Screen Actors Guild -palkinnon saajaksi. Hän teki seuraavan televisioroolinsa vuonna 2013, kun hän näytteli psykiatri Evelyn Vogelia Showtimen televisiosarjan *Dexterin* kahdeksannella ja viimeisellä tuotantokaudella. Samana vuonna hän näytteli lisäksi sivurooleissa Bille Augustin ohjaamassa elokuvassa *Yöjuna Lissaboniin* ja François Ozonin *Isabelle: Nuori ja kaunis*.

Rampling elokuvan *45 vuotta* ensi-illassa vuonna 2015.
Vuonna 2015 Rampling näytteli eläkkeelle jäänyttä opettajaa Kate Merceriä arvostelumenestyksen saaneessa elokuvassa *45 vuotta*, joka kertoo aviokriisiin ajautuvasta pariskunnasta 45-vuotishääpäivänsä juhlallisuuksien alla. Hänet palkittiin kriitikoiden ylistämästä roolisuorituksestaan parhaan naisnäyttelijän Hopeisella karhulla Berliinin elokuvajuhlilla, ja hän oli ehdolla roolisuorituksestaan parhaan naispääosan Oscarin saajaksi. Samana vuonna hän näytteli syyttäjä Jocelyn Knightia sarjan *Broadchurch* toisella kaudella ja kylmäävää Frances Turneria minisarjassa *London Spy*, josta hän sai parhaan naispääosan Golden Globe -ehdokkuuden. Lisäksi vuonna 2015 Rampling julkaisi ranskaksi kirjoittamansa omaelämäkertansa *Qui je suis*, josta hän julkaisi myöhemmin englanninkielisen käännöksen *Who I Am* vuonna 2017.

2010-luvun loppupuolella Rampling näytteli muun muassa elokuvissa *Assassin’s Creed* (2016), *Kuin jokin päättyisi* (2017) ja *Red Sparrow* (2018). Elokuvasta *Hannah* (2017) hänet palkittiin roolisuorituksestaan parhaan naisnäyttelijän Coppa Volpilla Venetsian elokuvajuhlilla. Vuonna 2019 hänelle myönnettiin elämäntyöstä Kultainen karhu -kunniapalkinto Berliinin elokuvajuhlilla. Samana vuonna Rampling alkoi näytellä ranskalaista rikostutkijaa Claire Bobinia sarjassa *DNA*.

2020-luvulla Rampling on näytellyt muun muassa laskelmoivaa abbedissaa Paul Verhoevenin ohjaamassa elokuvassa *Benedetta* (2021) sekä keisarin totuudenpuhujaa Gaius Helen Mohiamia Denis Villeneuven ohjaamissa eeppisissä *Dyyni* ja *Dyyni: Osa kaksi* -elokuvissa (2021 ja 2024). 1990-luvun lopulta lähtien maalannut Rampling piti ensimmäisen taidenäyttelynsä Pariisin modernin taiteen museossa vuonna 2023.

### Musiikillinen ura

Näyttelijänuransa ohella Rampling on myös levyttänyt musiikkia. Hänen ensimmäinen albuminsa oli *Comme une femme* (2002), jossa hän tulkitsee Michel Rivgauchen kappaleita. Vuonna 2010 häneltä ilmestyi albumi *Les grains de sable* ja vuonna 2022 *De l’amour mais quelle drôle d’idée*, jossa hän esittää Léonard Lasryn säveltämiä ja Élisa Pointin sanoittamia kappaleita. Albumeillaan hän tulkitsee kappaleita lähinnä lyyrisesti eikä niinkään laulaen. Rampling itse ei kuvaile olevansa laulaja eikä esiinny julkisesti keikoilla.

Yksityiselämä
-------------

Rampling oli naimisissa uusiseelantilaisen tiedottajan Bryan Southcomben kanssa vuosina 1972–1976. Heillä on poika, myöhemmin ohjaajaksi ryhtynyt Barnaby (s. 1972). Ennen avioliittoaan Rampling, Southcombe ja malli Randall "Randy" Laurence olivat olleet ménage à trois -suhteessa asuessaan Lontoossa, josta Rampling sittemmin muutti puolisonsa ja poikansa kanssa Saint-Tropeziin.

Rampling avioitui ranskalaissäveltäjä Jean-Michel Jarren kanssa vuonna 1978. He olivat tavanneet illallisjuhlissa Saint-Tropezissa vuonna 1976 ja saaneet pojan, Davidin, vuonna 1977. Ramplingilla on myös tytärpuoli Émilie (s. 1976) Jarren edellisestä avioliitosta. David työskentelee sekä taikurina että muusikkona ja Émilie on graafinen suunnittelija. Rampling ja Jarre erosivat vuonna 1996, ja heidän avioeronsa myönnettiin vuonna 2003. Rampling oli eronnut Jarresta saatuaan tietää tämän uskottomuudesta iltapäivälehdistä, mutta he pysyivät hyvinä ystävinä eronsa jälkeen.

Erottuaan Jarren kanssa Rampling oli parisuhteessa ja sittemmin kihloissa ranskalaisen liikemiehen Jean-Noël Tassezin kanssa vuosina 1998–2015, jolloin tämä kuoli syöpään.

Rampling on kaksikielinen ja asunut Pariisissa 1970-luvulta lähtien.

Valikoitu filmografia
---------------------

*Pääartikkeli: Charlotte Ramplingin filmografia*

* *Georgy Girl – keinoista paras* (1966)
* *Yöportieri* (1974)
* *Verenpunainen yö* (1975)
* *Ratkaisun hetki* (1982)
* *Noiduttu sydän* (1987)
* *Kyyhkyn siivet* (1997)
* *Hiekan peitossa* (2000)
* *Uima-allas* (2003)
* *Herttuatar* (2008)
* *Melankolia* (2011)
* *45 vuotta* (2015)
* *Red Sparrow* (2018)
* *Dyyni* (2021)
* *Dyyni: Osa kaksi* (2024)

Omaelämäkerta
-------------

* Rampling, Charlotte & Bataille, Christophe: *Who I Am*. (Alkuteos ranskankielinen). Lontoo: Icon Books, 2017. ISBN 978-1-78578-193-3. (englanniksi)

Lähteet
-------

* Wynn, Kenneth G.: *Men of the Battle of Britain. A Supplementary Volume*. Barnsley: Frontline Books, 2021. ISBN 978-1-526785-28-2.  Sähkökirja. Saatavana rajoitetusti Google-kirjoissa. (englanniksi)

### Viitteet

1. ↑  CHARLOTTE RAMPLING: "YOU HAVE TO BE BRAVE" *The Talks*. Viitattu 11.4.2024. (englanniksi)
2. ↑  Wynn 2021, s. 33.
3. ↑  Davison, Phil: Gold medallist sprinter who dazzled Berlin Olympics *Financial Times*.  10.7.2009. The Financial Times Ltd. Viitattu 11.4.2024. (englanniksi)
4. ↑  Hiscock, John: Charlotte’s web *The Telegraph*.  16.8.2003. Telegraph Media Group Limited.  Arkistoitu 10.1.2022. Viitattu 11.4.2024. (englanniksi)
5. 1 2 3 4 5 6 7 8  Charlotte Rampling *AllMovie*. AllMovie, Netaktion LLC. Viitattu 11.4.2024. (englanniksi)
6. 1 2  Walden, Celia: Charlotte Rampling: I want somebody to love again *The Telegraph*.  27.5.2017. Telegraph Media Group Limited. Viitattu 11.4.2024. (englanniksi)
7. 1 2  Hattenstone, Simon: Charlotte Rampling: ‘I am prickly. People who are prickly can’t be hurt any more’ *The Guardian*.  27.3.2021. Guardian News & Media Limited.  Arkistoitu 27.3.2021. Viitattu 11.4.2024. (englanniksi)
8. ↑  The Bernays Memorial Institute, Stanmore *Stanmore Tourist Board*.  Arkistoitu 9.12.2021. Viitattu 11.4.2024. (englanniksi)
9. ↑  Good Charlotte *The Age*.  4.10.2003. Nine Entertainment.  Arkistoitu 2.6.2008. Viitattu 11.4.2024. (englanniksi)
10. 1 2  Braunias, Steve: Life of Bryan *Metro*.  25.1.2014.  Arkistoitu 27.1.2021. Viitattu 11.4.2024. (englanniksi)
11. ↑  Dixon, Wheeler Winston: Missing in Action: The Lost Version of Vanishing Point *Film International*.  3.3.2014.  Arkistoitu 17.8.2015. Viitattu 11.4.2024. (englanniksi)
12. ↑  Mellor, Roger Philip: Rampling, Charlotte (1946-) *BFI Screenonline*. British Film Institute. Viitattu 11.4.2024. (englanniksi)
13. ↑  Yöportieri (1974) *Leffatykki*. Pop Media Oy. Viitattu 11.4.2024. (suomeksi)
14. ↑  Wolff, Zoë: CHARLOTTE RAMPLING *Interview*.  9.2.2014. Interview Magazine.  Arkistoitu 29.1.2016. Viitattu 11.4.2024. (englanniksi)
15. ↑  CHARLOTTE RAMPLING *Festival de Cannes*. Cannesin elokuvajuhlat. Viitattu 11.4.2024. (englanniksi)
16. ↑  Fränti, Mikael: Tuima kapteeni kamppailee miekkavalaan kostoa vastaan jännittävässä Orca-seikkailussa *Helsingin Sanomat*.  29.7.1992. Sanoma Media Finland. Viitattu 11.4.2024. (suomeksi)
17. 1 2 3  Charlotte Rampling *César*. Académie des César. Viitattu 11.4.2024. (ranskaksi)
18. ↑  Rooney, David: ‘Hana-bi’ gets gold at Venice *Variety*.  8.9.1997. Variety Media, LLC. Viitattu 11.4.2024. (englanniksi)
19. ↑  Nicholson, Rebecca: Charlotte Rampling: ‘Depression makes you dead to the world – you’ve got to build yourself up again’ *The Guardian*.  1.3.2019. Guardian News & Media Limited.  Arkistoitu 4.2.2020. Viitattu 11.4.2024. (englanniksi)
20. ↑  Lacey, Hester: The Inventory: Charlotte Rampling *Financial Times*.  14.12.2012. The Financial Times Ltd. Viitattu 11.4.2024. (englanniksi)
21. ↑  Charlotte Rampling *Gala*. Groupe Figaro. Viitattu 11.4.2024. (ranskaksi)
22. ↑  Bradshaw, Peter: Lemming review – satisfyingly creepy Hitchcock homage *The Guardian*.  28.4.2006. Guardian News & Media Limited. Viitattu 11.4.2024. (englanniksi)
23. ↑  Weissberg, Jay: Heading South *Variety*.  8.9.2005. Variety Media, LLC. Viitattu 11.4.2024. (englanniksi)
24. 1 2  Roxborough, Scott: Charlotte Rampling to Receive Honorary Golden Bear at Berlin Film Festival *The Hollywood Reporter*.  17.12.2018. The Hollywood Reporter, LLC. Viitattu 11.4.2024. (englanniksi)
25. ↑  Bradshaw, Peter: Basic Instinct 2 *The Guardian*.  31.3.2006. Guardian News & Media Limited. Viitattu 11.4.2024. (englanniksi)
26. ↑  Mintzer, Jordan: Babylon A.D. *Variety*.  20.8.2008. Variety Media, LLC. Viitattu 11.4.2024. (englanniksi)
27. ↑  Ebert, Roger: Duchess of a private kingdom *Rogerebert.com*.  25.9.2008. Ebert Digital LLC. Viitattu 11.4.2024. (englanniksi)
28. ↑  Petits crimes conjugaux *Les Archives du spectacle*. Viitattu 11.4.2024. (ranskaksi)
29. ↑  William, Jared: The False Servant *Theatricalia*. Viitattu 11.4.2024. (englanniksi)
30. ↑  La Danse de mort *Les Archives du spectacle*. Viitattu 11.4.2024. (ranskaksi)
31. ↑  Gorce, Bernard: La promotion du 14-Juillet de la Légion d’honneur *La Croix*.  14.7.2010. Viitattu 11.4.2024. (ranskaksi)
32. ↑  Ebert, Roger: "I see it coming, I will face it, I will not turn away" *Rogerebert.com*.  9.11.2011. Ebert Digital LLC. Viitattu 11.4.2024. (englanniksi)
33. ↑  Goodman, Tim: Restless: TV Review *The Hollywood Reporter*.  6.12.2012. The Hollywood Reporter, LLC. Viitattu 11.4.2024. (englanniksi)
34. ↑  Charlotte Rampling *Emmys.com*. Academy of Television Arts & Sciences (ATAS). Viitattu 11.4.2024. (englanniksi)
35. ↑  The 19th Annual Screen Actors Guild Awards *SAG Awards*. Screen Actors Guild. Viitattu 11.4.2024. (englanniksi)
36. ↑  Hibberd, James: ’Dexter’: Meet the woman who invented ’The Code’ *EW.com*.  11.6.2013. Entertainment Weekly. Viitattu 11.4.2024. (englanniksi)
37. ↑  Rooney, David: Night Train to Lisbon: Berlin Review *The Hollywood Reporter*.  13.2.2013. The Hollywood Reporter, LLC. Viitattu 11.4.2024. (englanniksi)
38. ↑  Rooney, David: Young & Beautiful: Cannes Review *The Hollywood Reporter*.  16.5.2013. The Hollywood Reporter, LLC. Viitattu 11.4.2024. (englanniksi)
39. ↑  Bałaga, Marta: 45 vuotta *Episodi*.  17.12.2015. Pop Media Oy. Viitattu 11.4.2024. (suomeksi)
40. ↑  Virtanen, Leena: Nerokas brittielokuva 45 vuotta näyttää arkiselta mutta tavoittaa elämänkokoisia asioita – HS-kriitikolta viisi tähteä *Helsingin Sanomat*.  3.5.2019. Sanoma Media Finland. Viitattu 11.4.2024. (suomeksi)
41. ↑  Valotie, Päivi: Kaiken se kestää – vai kestääkö? *Turun Sanomat*.  18.12.2015. TS-Yhtymä Oy.  Arkistoitu 18.4.2019. Viitattu 11.4.2024. (suomeksi)
42. ↑  THE 88TH ACADEMY AWARDS 2016 *Oscars*. Yhdysvaltain elokuva-akatemia (Academy of Motion Picture Arts and Sciences). Viitattu 11.4.2024. (englanniksi)
43. ↑  Warner, Sam: Broadchurch series 3: Charlotte Rampling won’t return as Jocelyn Knight *Digital Spy*.  6.6.2016. Hearst UK. Viitattu 11.4.2024. (englanniksi)
44. ↑  Tate, Gabriel: London Spy recap: episode two – the secret lives of spies *The Guardian*.  16.11.2015. Guardian News & Media Limited. Viitattu 11.4.2024. (englanniksi)
45. ↑  Charlotte Rampling *Golden Globes*. Hollywood Foreign Press Association. Viitattu 11.4.2024. (englanniksi)
46. ↑  Lambron, Marc: Qui êtes-vous, Charlotte Rampling ? *Le Point*.  10.10.2015. Le Point Communication. Viitattu 11.4.2024. (ranskaksi)
47. ↑  Crace, John: Who I Am by Charlotte Rampling with Christophe Bataille – digested read *The Guardian*.  26.2.2017. Guardian News & Media Limited. Viitattu 11.4.2024. (englanniksi)
48. ↑  Grierson, Tim: ’Assassin’s Creed’: Review *Screen Daily*.  19.12.2016. Media Business Insight Limited. Viitattu 11.4.2024. (englanniksi)
49. ↑  Römpötti, Harri: Kun jokin päättyisi on intialaisen Ritesh Batran tyylikäs ja erittäin brittiläinen elokuva Julian Barnesin kirjasta *Helsingin Sanomat*.  15.1.2021. Sanoma Media Finland. Viitattu 11.4.2024. (suomeksi)
50. ↑  Lemire, Christy: Red Sparrow *Rogerebert.com*.  2.3.2018. Ebert Digital LLC. Viitattu 11.4.2024. (englanniksi)
51. ↑  Anderson, Ariston: Venice: Guillermo del Toro Wins Golden Lion for ‘The Shape of Water’ *The Hollywood Reporter*.  9.9.2017. The Hollywood Reporter, LLC. Viitattu 11.4.2024. (englanniksi)
52. ↑  DNA – tanskalainen jännityssarja rikosetsivästä ja kadonneesta lapsesta *Yle.fi*.  31.3.2020. Yle. Viitattu 11.4.2024. (suomeksi)
53. ↑  Catsoulis, Jeannette: ‘Benedetta’ Review: Habit Storming *The New York Times*.  2.12.2021. The New York Times Company. Viitattu 11.4.2024. (englanniksi)
54. ↑  Gleiberman, Owen: ‘Dune’ Review: Spectacular and Engrossing… Until It Isn’t *Variety*.  3.9.2021. Variety Media, LLC. Viitattu 11.4.2024. (englanniksi)
55. ↑  Tallerico, Brian: Dune: Part Two *Rogerebert.com*.  1.3.2024. Ebert Digital LLC. Viitattu 11.4.2024. (englanniksi)
56. ↑  Nivelle, Pascale: Charlotte Rampling and her secret paintings: ’Nobody knew. It came out of the darkness, out of my darkness’ *Le Monde*.  22.4.2023. Groupe Le Monde. Viitattu 11.4.2024. (englanniksi)
57. 1 2  Quick, Harriet: Charlotte Rampling’s smoky-voiced reflections on love *Financial Times*.  16.11.2022. The Financial Times Ltd. Viitattu 11.4.2024. (englanniksi)
58. ↑  La valse des mots de Charlotte Rampling *Radio France*.  19.2.2023. Radio France. Viitattu 11.4.2024. (ranskaksi)
59. 1 2  Elmhirst, Sophie: Charlotte Rampling: ’I’m exotic, and I like that’ *The Guardian*.  20.12.2014. Guardian News & Media Limited.  Arkistoitu 1.7.2015. Viitattu 11.4.2024. (englanniksi)
60. 1 2  Boucher, Caroline: How We Met: Jean-Michel Jarre and Charlotte Rampling *The Independent*.  8.8.1993. Independent Digital News & Media Ltd. Viitattu 11.4.2024. (englanniksi)
61. 1 2 3  Normandie, Lise: Jean-Michel Jarre : "Charlotte Rampling reste le pivot de mon existence" *Purepeople*.  17.10.2019. Viitattu 11.4.2024. (ranskaksi)
62. ↑  David Jarre *Voici.fr*. Prisma Media. Viitattu 11.4.2024. (ranskaksi)
63. ↑  N. Nicolas: Jean-Michel Jarre : "Avec Charlotte Rampling, nous formons toujours une famille" *Purepeople*.  24.1.2019. Viitattu 11.4.2024. (ranskaksi)
64. ↑  Stuart, Julia: Jean Michel Jarre: Smooth operator *The Independent*.  23.8.2004. Independent Digital News & Media Ltd.  Arkistoitu 22.9.2011. Viitattu 11.4.2024. (englanniksi)
65. ↑  Lombard, Gonzague: Jean-Michel Jarre et Charlotte Rampling, les deux ex toujours très proches ! *Purepeople*.  22.6.2021. Viitattu 11.4.2024. (ranskaksi)
66. ↑  Mottram, James: Charlotte Rampling on why today’s women have nothing to complain about *The Herald*.  21.8.2015. Newsquest Media Group Ltd. Viitattu 11.4.2024. (englanniksi)
67. ↑  Martin, Anthony: Charlotte Rampling endeuillée : son compagnon, Jean-Noël Tassez, est décédé *Voici.fr*.  7.10.2015. Prisma Media. Viitattu 11.4.2024. (ranskaksi)
68. ↑  R. Christopher: Charlotte Rampling en deuil : Son compagnon Jean-Noël Tassez est mort *Purepeople*.  7.10.2015. Viitattu 11.4.2024. (ranskaksi)

Aiheesta muualla
----------------

* Kuvia tai muita tiedostoja aiheesta **Charlotte Rampling** Wikimedia Commonsissa

* Charlotte Rampling Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Israel
* Yhdysvallat
* Latvia
* Japani
* Tšekki
* Australia
* Korea
* Alankomaat
* Puola

 |
|  |
| Tieteilijät | 
* CiNii

 |
|  |
| Taiteenala | 
* Emmy Awards
* MusicBrainz

 |
|  |
| Henkilöt | 
* Deutsche Synchronkartei
* Deutsche Biographie
* Trove
* Elonet
* Yle

 |
|  |
| Muut | 
* SNAC
* IdRef

 |

 |